‘เอ็นพีเอ’ลดฮวบ ปลายปีแห่โละทิ้ง
สินทรัพย์รอการขายในระบบธนาคารลดฮวบ 19.7% ไตรมาสแรก เหลือแค่ 1.06 แสนล้านบาท
17 พ.ค. 2555

สินทรัพย์รอการขายในระบบธนาคารลดฮวบ 19.7% ไตรมาสแรก เหลือแค่ 1.06 แสนล้านบาท 
รายงานข่าวจากธนาคารแห่งประเทศไทย (ธปท.) เปิดเผยว่า ในไตรมาสแรกของปี 2555 ระบบธนาคารพาณิชย์มีสินทรัพย์รอขาย (เอ็นพีเอ) จำนวน 1.06 แสนล้านบาท ลดลงจากช่วงเดียวกันของปีก่อนที่มีอยู่ที่ 1.32 แสนล้านบาท หรือลดลง 2.61 หมื่นล้านบาท คิดเป็นลดลง 19.70% 
ธนาคารพาณิชย์ที่มีอัตราการเพิ่มเอ็นพีเอมาก 3 อันดับแรก ได้แก่ ธนาคารทิสโก้ มียอดเอ็นพีเอ 305.54 ล้านบาท เพิ่มจากช่วงปีก่อน 1,262% ธนชาต 3,627 ล้านบาท เพิ่มขึ้น 519% ธนาคารไทยเครดิตเพื่อรายย่อย 20.53 ล้านบาท เพิ่มขึ้น 157.91% 
ขณะที่ธนาคารทหารไทยมีเอ็นพีเอลดลงมากที่สุด 3,136.98 ล้านบาท ลดลง 45% ยูโอบี 3,060 ล้านบาท ลดลง 28 .52% ซีไอเอ็มบี (ไทย) 1,457.13 ล้านบาท ลดลง 26.11%
สาเหตุที่เอ็นพีเอมีจำนวนลดลงน้อย เนื่องจากน้ำท่วม ทำให้ลูกค้าชะลอการซื้อเอ็นพีเอ อีกทั้งกรมบังคับคดีเปลี่ยนแปลงการกำหนดราคากลางในการขายทอดตลาดใหม่ และหากผู้ที่เกี่ยวข้องไม่ได้ส่งราคาประเมินราคาใหม่มาทำให้กรมบังคับคดีไม่สามารถที่จะประกาศขายทอดตลาดได้ และต้องหยุดการประกาศขายทอดตลาด 
อย่างไรก็ตาม คาดว่าช่วงไตรมาส 3 ยอดการขายเอ็นพีเอจะกระเตื้องขึ้น เนื่องจากธนาคารพาณิชย์หลายแห่งมีนโยบายเร่งระบายสต๊อกเอ็นพีเอออกเพราะลดภาระการตั้งสำรองหนี้สงสัยจะสูญ ซึ่งเป็นตัวถ่วงผลการดำเนินงาน